Frederik Vad (S), 2025-03-28:
Vi arabere tager ikke på krisecenter, siger en sagsbehandler til en sårbar kvinde i en æresrelateret konflikt.
Ja, den er god nok, mødommen er røget, bilder en praktiserende læge forældre ind, da de har hevet deres datter under 18 år med til lægen, fordi de mistænker hende for at have sex.
Du er en arabisk, muslimsk kvinde.
Du må ikke have en kæreste, siger en politibetjent til en kvinde, hvis eksmand truer hende på livet, fordi hun er kommet videre.
Jeg holder øje med, hvor du bor, hvis du skifter adresse, siger en myndighedssagsbehandler til en udsat kvinde.
Det er alt sammen noget, man kan læse i den her rapport, som kom i sidste uge.
Det er en forundersøgelse, der viser det, som mange sidste år kaldte en konspiration, nemlig at der er eksempler i det her land på mennesker, som, på trods af at de taler flydende dansk, på trods af uddannelse, arbejde og sikkert også et turpas til foreningslivet, undergraver det her samfund indefra med nogle æresbegreber og nogle moralbegreber, som de har taget med hjemmefra.
Nu er vi så i gang med at undersøge, hvor dybt det her problem stikker, men vi behøver egentlig ikke kun forholde os til den her undersøgelse.
Vi kan kigge i medborgerskabsundersøgelser, og vi kan kigge i tal fra Justitsministeriet, der viser, hvor mange som mener, det skal være forbudt at kritisere islam.
Vi kan kigge på undersøgelsen fra Wilke fra efteråret 2024, som statsministeren også var inde på.
Vi kan også kigge på den journalistik, der er blevet lavet det sidste år.
Det handler f.eks. om en dansk-islamisk telegramchatgruppe med 750 medlemmer, der skriver om, hvordan jihad skal bruges.
Og der er danske facebookgrupper med tusindvis af medlemmer, der giver hinanden gode råd til, hvilke uddannelser man skal tage for at kunne undergrave det her samfund bedst muligt og stille islam stærkere.
Og i efteråret var jeg selv deltager i en debat på Københavns Universitet med 300 dansk-muslimske studerende – tandlægestuderende, jurastuderende og økonomistuderende – som alle sammen forsøgte at fortælle mig om, hvorfor det er fint nok, at mænd ikke giver hånd til kvinder, og som efterfølgende gav mig den her bog med hjem, nemlig Islamguiden, som deres studenterorganisation viste frem, og som er en bog, der skal give et pædagogisk indblik i en sådan moderat islam.
Der står i den, at sharia er en del af islam, og at straffesystemet også er det, og at man sådan set ikke kan diskutere det.
Og det var på Københavns Universitet – 300 studerende.
Vi ved godt fra Socialdemokratiets side, og jeg ved det også godt, at det her bestemt ikke gælder alle.
Der er masser af mennesker i det her land – og i nogle kulturmiljøer er det endda det altdominerende flertal – som går på arbejde, som skoler deres børn i den rigtige retning, og som i valget mellem de demokratiske værdier og de fundamentalistiske værdier vælger at stille sig på de demokratiske værdiers side og i øvrigt bruger kræfter på at moderere de af deres trosfæller, der vælger en anden retning.
Det har jeg meget, meget stor respekt for.
Men de her værdibårne problemer bliver større og større, og derfor vil jeg gerne hertil slut komme med en efterlysning.
Jeg vil gerne efterlyse, hvor det progressive Danmark er i den her kamp.
Hvis man kigger på sådan noget som Red Safehouse, som har nogle af de mest beskyttede krisecenterpladser i det her land, så er det 85 pct. af deres beboere, der har rødder i Mellemøsten og Nordafrika – 85 pct.!
Hvor er fagforeningerne?
Hvor er det progressive Danmark?
Hvor er de såkaldt venstreorienterede organisationer, som arbejder med det her?
Hvor er alle de organisationer og alle de skribenter, som er nødvendige i den her kamp, hvis den lovgivning, vi laver her inde i Folketinget, ikke bare skal stå som ord på papir, men som skal bundfælde sig i konkrete resultater og konkrete handlinger ude i det yderste led?
Sandheden er jo, at mange af de stramninger, vi har lavet i Socialdemokratiet siden 2019, og som mange af de andre partier her i Folketinget har bidraget til, er jo, at nogle af dem ikke virker, fordi der er miljøer, hvor de her ting skal eksekveres, som ikke eksekverer dem på grund af berøringsangst og frygt for at blive kaldt fremmedfjendsk og alt muligt andet.
Det er det største problem, vi står med i Danmark, altså at det progressive Danmark og civilsamfundet ikke har meldt sig ind i den her diskussion.
En stram, ansvarlig og konsekvent udlændingepolitik, hvor der er styr på antallet af flygtninge og indvandrere, som kommer til Danmark, er derfor afgørende for at bevare og beskytte sammenhængskraften i Danmark.
Folketinget bifalder, at der stilles krav til indvandrere og flygtninge, mens de er i Danmark, og at flere skal bidrage til fællesskabet.
Folketinget konstaterer samtidig, at ægte integration ikke alene opnås gennem beskæftigelse, uddannelse og danskkundskaber, men gennem en fuld tilslutning til grundlæggende demokratiske og danske værdier.
Folketinget noterer sig vigtigheden af, at der gøres op med negativ social kontrol, så piger og kvinder med indvandrerbaggrund nyder samme rettigheder og frihed som danske kvinder og mænd.«
Tak for ordet.